Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 391/12/6603	Brezno, 12.12.2012
EEČ : 2-46-109-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	ktorý, dňa 04.08.2012 v čase o 00.30 h  v Brezne časť Podkoreňová pri areály firmy XXXXX odparkoval spoločne s XXXXX OMV zn. XXXXX, zelenej farby a následne  XXXXX vylomil uzávery palivových nádrží na pravej a ľavej strane nákladného auta XXXXX s návesom, bielej farby a z palivovej nádrže odcudzili 120 l motorovej nafty, čím firme XXXXX, s miestom podnikania XXXXX, XXXXX, IČO: XXXXX spôsobili škodu odcudzením vo výške 167,40 €,
lebo je trestné stíhanie neprípustné podľa § 9 odsek 1 písmeno d
Odôvodnenie:
	Poverený príslušník OR PZ OO PZ v Brezne uznesením č. ORP-765/BR-BR-2012 zo dňa 20.08.2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX a XXXXX pre prečin krádeže spolupáchateľstvom podľa § 20, § 212 ods. 2 písm. a/ Tr. zák. na tom skutkovom základe, ako je uvedené vo výrokovej časti predmetného uznesenia. 

	V priebehu prípravného konania boli do spisového materiálu zabezpečené zápisnica o trestnom oznámení, zápisnice o výsluchoch obvinených XXXXX a XXXXX, sv. - pošk. XXXXX, odborné vyjadrenie, úradné záznamy o predvedení osoby, potvrdenie o zaistení veci, zápisnica o prevzatí zaistenej veci, ceny PHM, fotodokumentácia, evidenčná karta vozidla, výpis zo živnostenského registra, fotka z kamery, úmrtný list, správy o povesti, výpisy z evidencie priestupkov, lustrácie v systéme Avízo, odpisy registra trestov a ďalší dôkazový materiál.  
 
 	Obvinený XXXXX využil svoje právo a odmietol vo veci vypovedať. Obvinený XXXXX sa však ku skutku v celom rozsahu priznal a svoje konanie oľutoval. 

	Svedok - poškodený XXXXX vo svojej výpovedi v podstate uviedol, že dňa 05.08.2012 mu volal zamestnanec SBS, že má na aute, ktoré je odstavené pred firmou otvorené palivové nádrže. Následne na kamerovom zázname zistil, že pi jeho aute XXXXX sa pohybovalo cudzie motorové vozidlo tmavý kombík, ale bolo to dňa 04.08.2012 o 00.25 h. Po dotankovaní zistil, že z nádrže mu bolo odcudzených 120 l motorovej nafty. Uviedol, že uzávery nádrží boli riadne uzamknuté, avšak  použitím väčšej sily  sa dajú otvoriť , lebo už boli predtým viackrát poškodené krádežami.  Pre firmu XXXXX mu vznikla škoda vo výške 167,40 €.

	Do vyšetrovacieho spisu bol zabezpečený aj úmrtný list, vydaný mestom Banská Bystrica dňa 09.11.2012, z ktorého vyplýva, že obvinený XXXXX, nar. XXXXX, dňa 24.09.2012 zomrel. 
 
	Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por. 

Podľa § 9 ods. 1 písm. d) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel, alebo bol vyhlásený za mŕtveho. 

Na základe výsledkov vyšetrovania a listinných dôkazov zabezpečených v priebehu prípravného konania možno jednoznačne konštatovať, že boli naplnené zákonné predpoklady pre zastavenie trestného stíhania podľa § 215 ods. 1 písm. d) Tr. por. s poukazom na § 9 ods. 1 písm. d) Tr. por. a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Medveďová
prokurátorka